***I dag vil jeg gå alene hjem*** (originaltittel ***Hoje Eu Quero Voltar Sozinho***) er en brasiliansk romantisk dramafilm fra 2014, regissert, skrevet og produsert av Daniel Ribeiro. Den er basert på Ribeiros kortfilm *Eu Não Quero Voltar Sozinho* fra 2010, og har Ghilherme Lobo, Fabio Audi og Tess Amorim i de tre hovedrollene. Filmen handler om den blinde tenåringen Leonardo (Lobo), som ønsker å bli selvstendig og drømmer om å studere utenlands. Livet slik han kjenner det med bestevennen Giovana (Amorim) forandrer seg imidlertid når han møter den nye gutten Gabriel (Audi).

*Hoje Eu Quero Voltar Sozinho* hadde premiere under filmfestivalen i Berlin 10. februar 2014. Den hadde kinopremiere i Brasil 10. april 2014, og i USA 7. november 2014. Filmen fikk god kritikk. Den amerikanske nettsiden Rotten Tomatoes anslo at 91 % av totalt 35 anmeldelser var positive. Ifølge siden er kritikernes konsensus som følgende: «*The Way He Looks* er barmhjertig og følelsesmessig detaljert, fylt med levende rollefigurer, og har en varme som henger igjen.» Boyd van Hoeij fra *The Hollywood Reporter* var fornøyd: «Ribeiro har bygget om materialet til en hel fortelling [på en imponerende måte], og har ikke bare lagt til konflikter og overbevisende bifigurer, men også gitt et nytt fokus på den blinde hovedrollens søken etter selvstendighet.»

Filmen vant to priser under filmfestivalen i Berlin: FIPRESCI-prisen for beste spillefilm (i Panorama-seksjonen av festivalen) og en Teddy Award for beste LHBT-relaterte langfilm. Den ble valgt ut som Brasils bidrag til Oscar for beste fremmedspråklige film under den 87. Oscar-utdelingen, men ble ikke nominert.

Handling
--------

Hovedpersonen i filmen er den blinde gymnaseleven Leonardo. Filmen åpner med at Leonardo og bestevennen Giovana snakker om at de begge er ukysset. Leonardo er spesielt bekymret; han tror at kommer til å ha lyst til å kysse ham som er blind. Giovana pleier å følge Leonardo hjem fra skolen, selv om hun bor på en helt annen kant av byen. Leonardos mor må utenbys, og hun er usikker på om hun våger å la sønnen være alene hjemme. Leonardo insisterer på at det kommer til å gå bra, og moren hans gir seg på visse betingelser.

På skolen bruker Leonardo en skrivemaskin som skaper en del lyd, og klassekameraten Fabio mobber ham på grunn av dette. En dag får klassen en ny elev; han heter Gabriel og får pulten bak Leonardo. Giovana forelsker seg i Gabriel, men klassekameraten Karina går aktivt inn for å kapre ham. Leonardo og Giovana blir venner med Gabriel, og han begynner å slå følge med dem på hjemveien etter skolen. En dag da Leonardo går alene hjem fra skolen, dukker Fabio og vennene hans opp og begynner å plage ham. Dette fører til at Lenardo snubler og faller, og han kommer mye senere hjem enn han pleier. Hjemme venter de bekymrede foreldrene hans, og Leonardo blir sint fordi han mener de er overbeskyttende.

Senere forteller Leonardo til Giovana at han har lyst til å studere i utlandet, slik at han kan leve friere enn han kan hjemme. Men han innrømmer at han ikke har fortalt foreldrene sine om disse planene. Leonardo forsøker å lære Gabriel blindeskrift, men Gabriel synes at oppgaven er uoverkommelig. Leonardo repliserer at for ham er det sykling som er uoverkommelig.

Leonardo forteller omsider foreldrene sine at han vil reise utenlands, men de avviser kontant og kategorisk at noe slikt kan la seg gjøre.

Medvirkende
-----------

* Ghilherme Lobo – Leonardo
* Fabio Audi – Gabriel
* Tess Amorim – Giovana
* Eucir de Souza – Carlos
* Isabela Guasco – Karina
* Selma Egrei – Maria
* Júlio Machado – lærer
* Naruna Costa – lærer
* Lúcia Romano – Laura
* Victor Filgueiras – Guilherme
* Pablo Carvalho – Fabio

Referanser
----------

1. ↑  «The Way He Looks». *Box Office Mojo*. Besøkt 1. august 2016.
2. ↑  «Panorama 2014: First Films». *berlinale*. Besøkt 1. august 2016.
3. ↑  «The Way He Looks (2014)». Rotten Tomatoes. Besøkt 1. august 2016.
4. ↑  van Hoeij, Boyd (12. februar 2014). «The Way He Looks (Hoje eu quero voltar sozinho): Berlin Review». Besøkt 1. august 2016.
5. ↑  «Berlin: 'The Way He Looks' and 'The Circle' Lead Teddy Award Winners». *IndieWire*. Arkivert fra originalen 15. februar 2014. Besøkt 1. august 2016.
6. ↑  «Brasil indica 'Hoje eu quero voltar sozinho' para tentar vaga no Oscar». *Globo*. G1. 18. september 2014. Besøkt 1. august 2016.
7. ↑  «Oscars: Brazil Selects 'The Way He Looks' for Foreign-Language Category». The Hollywood Reporter. 18. september 2014. Besøkt 1. august 2016.

Eksterne lenker
---------------

(en) *Hoje Eu Quero Voltar Sozinho* på Internet Movie Database Rediger på Wikidata

* (en) *Hoje Eu Quero Voltar Sozinho* på AllMovie Rediger på Wikidata
* (fr) *Hoje Eu Quero Voltar Sozinho* på Allociné Rediger på Wikidata
* (nl) *Hoje Eu Quero Voltar Sozinho* på MovieMeter Rediger på Wikidata
* (en) *Hoje Eu Quero Voltar Sozinho* på Rotten Tomatoes Rediger på Wikidata
* (en) *Hoje Eu Quero Voltar Sozinho* på Metacritic Rediger på Wikidata
* (en) *Hoje Eu Quero Voltar Sozinho* på Box Office Mojo Rediger på Wikidata